CELEX: 52020PC0853
Language: el
Date: 2020-12-23
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των αποφάσεων 2003/17/ΕΚ και 2005/834/ΕΚ του Συμβουλίου όσον αφορά την ισοδυναμία των καλλιεργητικών ελέγχων και την ισοδυναμία των ελέγχων των πρακτικών για τις διατηρητέες ποικιλίες καλλιεργούμενων φυτικών ειδών που διεξάγονται στο Ηνωμένο Βασίλειο

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.12.2020
            COM(2020) 853 final
            2020/0379(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση των αποφάσεων 2003/17/ΕΚ και 2005/834/ΕΚ του Συμβουλίου όσον αφορά την ισοδυναμία των καλλιεργητικών ελέγχων και την ισοδυναμία των ελέγχων των πρακτικών για τις διατηρητέες ποικιλίες καλλιεργούμενων φυτικών ειδών που διεξάγονται στο Ηνωμένο Βασίλειο
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η απόφαση 2003/17/ΕΚ του Συμβουλίου
                  1
                αναγνωρίζει την ισοδυναμία ορισμένων τρίτων χωρών όσον αφορά τους καλλιεργητικούς ελέγχους και την παραγωγή σπόρων προς σπορά ορισμένων ειδών, που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ του Συμβουλίου. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στις χώρες αυτές παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους, για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Ένωσης. 
            
            
               Το Ηνωμένο Βασίλειο έχει υποβάλει αίτημα στην Επιτροπή ώστε οι σπόροι προς σπορά κτηνοτροφικών φυτών, οι σπόροι δημητριακών προς σπορά, οι σπόροι τεύτλων προς σπορά, καθώς και οι σπόροι προς σπορά των ελαιούχων και κλωστικών φυτών που παράγονται στην επικράτειά του να δηλωθούν ως ισοδύναμοι, σύμφωνα με την απόφαση 2003/17/ΕΚ. 
            
            
               Η Επιτροπή προέβη σε εξέταση της ισχύουσας νομοθεσίας του Ηνωμένου Βασιλείου. Συνήχθη το συμπέρασμα ότι οι απαιτήσεις της και το σύστημά της που έχουν τεθεί σε εφαρμογή είναι ισοδύναμα με εκείνα της Ένωσης και παρέχουν τις ίδιες εγγυήσεις με το σύστημα της Ένωσης. 
            
            
               Ως εκ τούτου, είναι σκόπιμο να αναγνωριστούν οι σπόροι προς σπορά του Ηνωμένου Βασιλείου ως ισοδύναμοι με τους αντίστοιχους σπόρους προς σπορά που συγκομίζονται, παράγονται και ελέγχονται στην Ένωση. 
            
            
               Το Ηνωμένο Βασίλειο έχει επίσης υποβάλει αίτημα στην Επιτροπή ώστε να αναγνωριστεί, σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ, η ισοδυναμία όσον αφορά τους ελέγχους των πρακτικών διατήρησης των ποικιλιών που διεξάγονται στο Ηνωμένο Βασίλειο.
            
            
               Η Επιτροπή εξέτασε τη σχετική νομοθεσία του Ηνωμένου Βασιλείου και την ισοδυναμία της με τις διατάξεις περί διατήρησης των ποικιλιών σύμφωνα με τις οδηγίες 66/401/ΕΟΚ, 66/402/ΕΟΚ, 2002/53/ΕΚ, 2002/54/ΕΚ, 2002/55/ΕΚ και 2002/57/ΕΚ. Η Επιτροπή κατέληξε στο συμπέρασμα ότι οι έλεγχοι των πρακτικών για τη διατήρηση των εν λόγω ποικιλιών οι οποίοι διεξάγονται στο Ηνωμένο Βασίλειο παρέχουν τις ίδιες εγγυήσεις με τους ελέγχους που διεξάγονται στα κράτη μέλη. 
            
            
               Ως εκ τούτου, είναι σκόπιμο να αναγνωριστεί η ισοδυναμία όσον αφορά τους επίσημους ελέγχους των πρακτικών για τη διατήρηση των ποικιλιών που ρυθμίζονται από τις εν λόγω οδηγίες στο Ηνωμένο Βασίλειο.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση αφορά την τεχνική εφαρμογή υφιστάμενων απαιτήσεων και, κατά συνέπεια, είναι συνεπής με τις ισχύουσες διατάξεις στον τομέα πολιτικής της εμπορίας σπόρων προς σπορά.
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση είναι σύμφωνη με τους στόχους της εμπορικής και γεωργικής πολιτικής της Ένωσης, καθώς θα προωθήσει το εμπόριο σπόρων προς σπορά που συμμορφώνονται με τους ενωσιακούς κανόνες.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση της παρούσας πράξης είναι το άρθρο 43 παράγραφος 2 της ΣΛΕΕ, η οποία εξουσιοδοτεί το Ευρωπαϊκό Κοινοβούλιο και το Συμβούλιο να ορίζουν τις διατάξεις που είναι αναγκαίες για την επίτευξη των στόχων της κοινής γεωργικής πολιτικής.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Οι απαιτήσεις για τους σπόρους προς σπορά ρυθμίζονται στο επίπεδο της Ένωσης. Για να εξασφαλιστεί ότι οι εισαγόμενοι από το Ηνωμένο Βασίλειο σπόροι προς σπορά μπορούν να κυκλοφορούν ελεύθερα στην εσωτερική αγορά, είναι απαραίτητο να αναληφθεί δράση στο επίπεδο της Ένωσης.
               
            
         
         
            
               •Αναλογικότητα
            
            
               
                  Η παρούσα πράξη αποτελεί τη μόνη δυνατή μορφή δράσης της Ένωσης για την επίτευξη του επιδιωκόμενου στόχου.
               
            
            
               •Επιλογή της νομικής πράξης
            
            
               
                  Η απόφαση αποτελεί την κατάλληλη νομική πράξη για την εν λόγω τεχνική εφαρμογή υφιστάμενων απαιτήσεων.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου
               
            
            
               •Διαβουλεύσεις με τα ενδιαφερόμενα μέρη
            
            
               
                  Τα κράτη μέλη ενημερώθηκαν και ζητήθηκε η γνώμη της μόνιμης επιτροπής φυτών, ζώων, τροφίμων και ζωοτροφών. Δεν διεξήχθη χωριστή διαβούλευση, καθώς η πρωτοβουλία αφορά μόνο την τεχνική εφαρμογή υφιστάμενων κανόνων και στο παρελθόν δεν πραγματοποιήθηκε χωριστή διαβούλευση για παρόμοιες πρωτοβουλίες.
               
            
            
               •Συλλογή και χρήση εμπειρογνωσίας
            
            
               
                  Η Επιτροπή διενήργησε νομοθετική ανάλυση σε συνεννόηση με το Ηνωμένο Βασίλειο. Το Ηνωμένο Βασίλειο έχει μεταφέρει στο εθνικό του δίκαιο και εφαρμόσει τις εν λόγω οδηγίες, ενώ έχει συμμορφωθεί με αυτές πριν από την αποχώρησή του από την Ένωση. Το Ηνωμένο Βασίλειο ενημέρωσε την Επιτροπή ότι η εν λόγω νομοθεσία δεν θα αλλάξει και θα συνεχίσει να εφαρμόζεται από την 1η Ιανουαρίου 2021.
               
            
            
               •Εκτίμηση επιπτώσεων
            
            
               
                  Η παρούσα απόφαση αποτελεί εκτελεστική πράξη καθαρά τεχνικής φύσεως, με την οποία εφαρμόζονται υφιστάμενοι κανόνες. Συνεπώς, δεν απαιτείται η πραγματοποίηση εκτίμησης επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η παρούσα πρόταση δεν συνδέεται με το πρόγραμμα βελτίωσης της καταλληλότητας και της αποδοτικότητας του κανονιστικού πλαισίου (REFIT). Με την πρόταση θα διατηρηθεί το εμπόριο γεωργικών σπόρων προς σπορά μεταξύ του Ηνωμένου Βασιλείου και της Ένωσης. Η ισοδυναμία αναμένεται συνεπώς να συμβάλει στη διατήρηση της συνεχούς παροχής υψηλής ποιότητας σπόρων προς σπορά στην Ένωση. Η πρόταση δεν έχει αντίκτυπο στο κόστος συμμόρφωσης για τους υπευθύνους επιχειρήσεων. Ο «ψηφιακός έλεγχος» είναι άνευ αντικειμένου για την παρούσα πρόταση.
               
            
            
               •Θεμελιώδη δικαιώματα
            
            
               
                  Άνευ αντικειμένου
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Καμία
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η μόνη ουσιαστική διάταξη της πρότασης προσθέτει το Ηνωμένο Βασίλειο στον κατάλογο των χωρών για τις οποίες έχει αναγνωριστεί η ισοδυναμία των καλλιεργητικών ελέγχων, και των διατηρητέων ποικιλιών, στις σποροπαραγωγικές καλλιέργειες ειδών δημητριακών, καθώς και η ισοδυναμία των σπόρων προς σπορά που παράγονται. Αυτό βασίζεται στην εξέταση της ισχύουσας νομοθεσίας του Ηνωμένου Βασιλείου και στο συμπέρασμα ότι οι απαιτήσεις της και το σύστημά της που έχουν τεθεί σε εφαρμογή παρέχουν τις ίδιες εγγυήσεις με το σύστημα της Ένωσης. Μετά την προσθήκη του Ηνωμένου Βασιλείου στον εν λόγω κατάλογο, επιτρέπονται οι εισαγωγές σπόρων προς σπορά από το Ηνωμένο Βασίλειο στην Ένωση, καθώς και η διατήρηση των αντίστοιχων ποικιλιών στην εν λόγω χώρα.
               
            
            
               2020/0379 (COD)
            
            
               Πρόταση
            
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση των αποφάσεων 2003/17/ΕΚ και 2005/834/ΕΚ του Συμβουλίου όσον αφορά την ισοδυναμία των καλλιεργητικών ελέγχων και την ισοδυναμία των ελέγχων των πρακτικών για τις διατηρητέες ποικιλίες καλλιεργούμενων φυτικών ειδών που διεξάγονται στο Ηνωμένο Βασίλειο
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  2
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η απόφαση 2003/17/ΕΚ του Συμβουλίου
                  3
                προβλέπει ότι, υπό ορισμένες προϋποθέσεις, οι καλλιεργητικοί έλεγχοι που διενεργούνται σε ορισμένες σποροπαραγωγικές καλλιέργειες στις τρίτες χώρες που απαριθμούνται στον κατάλογο πρέπει να θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τη νομοθεσία της Ένωσης και ότι, υπό ορισμένες προϋποθέσεις, οι σπόροι προς σπορά ορισμένων ειδών που παράγονται στις εν λόγω χώρες θεωρούνται ισοδύναμοι με τους σπόρους προς σπορά που παράγονται σύμφωνα με τη νομοθεσία της Ένωσης. 
            
            
               (2)H απόφαση 2005/834/ΕΚ του Συμβουλίου
                  4
                θεσπίζει κανόνες σχετικά με την ισοδυναμία των ελέγχων των πρακτικών για τη διατήρηση των ποικιλιών που διεξάγονται σε ορισμένες τρίτες χώρες. Ορίζει ότι οι επίσημοι έλεγχοι των πρακτικών για τη διατήρηση των ποικιλιών, οι οποίοι διεξάγονται στις τρίτες χώρες από τις αρχές που απαριθμούνται στο παράρτημα της εν λόγω απόφασης, για τα είδη που καλύπτονται από τις οδηγίες που αναφέρονται για κάθε μία από τις χώρες αυτές, παρέχουν τις ίδιες εγγυήσεις με αυτούς οι οποίοι διεξάγονται από τα κράτη μέλη.
            
         
         
            
               (3)Το Ηνωμένο Βασίλειο έχει μεταφέρει στο εθνικό του δίκαιο και εφαρμόσει αποτελεσματικά τις οδηγίες 66/401/ΕΟΚ
                  5
               , 66/402/ΕΟΚ
                  6
               , 2002/53/ΕΚ
                  7
               , 2002/54/ΕΚ
                  8
               , 2002/55/ΕΚ
                  9
                και 2002/57/ΕΚ
                  10
                του Συμβουλίου, καθώς και τις εκτελεστικές τους πράξεις. Οι πράξεις αυτές καθορίζουν τους κανόνες βάσει των οποίων οι εν λόγω οδηγίες του Συμβουλίου αναγνωρίζουν την αντίστοιχη ισοδυναμία.
            
            
               (4)Το δίκαιο της Ένωσης, συμπεριλαμβανομένων των αποφάσεων 2003/17/ΕΚ και 2005/834/ΕΚ, εφαρμόζεται για το Ηνωμένο Βασίλειο και εντός αυτού κατά τη διάρκεια της μεταβατικής περιόδου που λήγει στις 31 Δεκεμβρίου 2020, σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), και ιδίως το άρθρο 126 και το άρθρο 127 παράγραφος 1.
            
            
               (5)Ενόψει της λήξης της μεταβατικής περιόδου που προβλέπεται στη συμφωνία αποχώρησης, το Ηνωμένο Βασίλειο έχει υποβάλει αίτημα στην Επιτροπή για την αναγνώριση της ισοδυναμίας, από την 1η Ιανουαρίου 2021, των σπόρων προς σπορά κτηνοτροφικών φυτών, των σπόρων δημητριακών προς σπορά, των σπόρων τεύτλων προς σπορά, καθώς και των σπόρων προς σπορά κλωστικών και ελαιούχων φυτών που παράγονται στο Ηνωμένο Βασίλειο, με τους σπόρους προς σπορά κτηνοτροφικών φυτών, τους σπόρους δημητριακών προς σπορά, τους σπόρους τεύτλων προς σπορά, καθώς και τους σπόρους προς σπορά κλωστικών και ελαιούχων φυτών που παράγονται στην Ένωση και σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ. 
            
            
               (6)Το Ηνωμένο Βασίλειο ζήτησε επίσης την αναγνώριση της ισοδυναμίας όσον αφορά τους ελέγχους των πρακτικών για τη διατήρηση των ποικιλιών που διεξάγονται στο Ηνωμένο Βασίλειο σύμφωνα με τις εν λόγω οδηγίες, καθώς και με την οδηγία 2002/53/ΕΚ.
            
            
               (7)Το Ηνωμένο Βασίλειο ενημέρωσε την Επιτροπή ότι η νομοθεσία του, βάσει της οποίας οι εν λόγω οδηγίες μεταφέρθηκαν στο εθνικό του δίκαιο, δεν θα αλλάξει και θα συνεχίσει να εφαρμόζεται από την 1η Ιανουαρίου 2021. 
            
            
               (8)Η Επιτροπή εξέτασε τη σχετική νομοθεσία του Ηνωμένου Βασιλείου και την ισοδυναμία της με τις απαιτήσεις της Ένωσης και κατέληξε στο συμπέρασμα ότι οι καλλιεργητικοί έλεγχοι των σποροπαραγωγικών καλλιεργειών διενεργούνται όπως ενδείκνυται και πληρούν τις προϋποθέσεις του παραρτήματος II της απόφασης 2003/17/ΕΚ και τις αντίστοιχες απαιτήσεις των οδηγιών 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ. 
            
            
               (9)Ως εκ τούτου, είναι σκόπιμο να αναγνωριστεί η ισοδυναμία των καλλιεργητικών ελέγχων που διενεργούνται στους εν λόγω σπόρους προς σπορά που παράγονται στο Ηνωμένο Βασίλειο και πιστοποιούνται επίσημα από τις αρχές του, προκειμένου να αποφευχθεί κάθε περιττή διαταραχή του εμπορίου μετά τη λήξη της μεταβατικής περιόδου.
            
            
               (10)Η Επιτροπή εξέτασε τη σχετική νομοθεσία του Ηνωμένου Βασιλείου και την ισοδυναμία της με τις διατάξεις που αφορούν τις πρακτικές για τη διατήρηση των ποικιλιών σύμφωνα με τις οδηγίες 2002/53/ΕΚ και 2002/55/ΕΚ. Η Επιτροπή κατέληξε στο συμπέρασμα ότι οι έλεγχοι των πρακτικών για τη διατήρηση των εν λόγω ποικιλιών οι οποίοι διεξάγονται στο Ηνωμένο Βασίλειο παρέχουν τις ίδιες εγγυήσεις με τους ελέγχους που διεξάγονται στα κράτη μέλη. 
            
            
               (11)Ως εκ τούτου, είναι σκόπιμο να αναγνωριστεί η ισοδυναμία των επίσημων ελέγχων των πρακτικών για τη διατήρηση των ποικιλιών, που ρυθμίζονται από τις οδηγίες 66/401/ΕΟΚ, 66/402/ΕΟΚ, 2002/53/ΕΚ, 2002/54/ΕΚ, 2002/55/ΕΚ και 2002/57/ΕΚ, στο Ηνωμένο Βασίλειο.
            
            
               (12)Ως εκ τούτου, το Ηνωμένο Βασίλειο θα πρέπει να συμπεριληφθεί στο παράρτημα I της απόφασης 2003/17/ΕΚ και στο παράρτημα της απόφασης 2005/834/ΕΚ, με την επιφύλαξη της εφαρμογής του ενωσιακού δικαίου για το Ηνωμένο Βασίλειο και εντός αυτού σε σχέση με τη Βόρεια Ιρλανδία σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου.
            
            
               (13)Συνεπώς, οι αποφάσεις 2003/17/ΕΚ και 2005/834/ΕΚ θα πρέπει να τροποποιηθούν αναλόγως.
            
            
               (14)Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, η παρούσα απόφαση θα πρέπει να εφαρμοστεί από την 1η Ιανουαρίου 2021,
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Τροποποιήσεις των αποφάσεων 2003/17/ΕΚ και 2005/834/ΕΚ
            
            
               1.Το παράρτημα I της απόφασης 2003/17/ΕΚ τροποποιείται σύμφωνα με το σημείο 1 του παραρτήματος της παρούσας απόφασης. 
            
            
               2.Το παράρτημα της απόφασης 2005/834/ΕΚ τροποποιείται σύμφωνα με το σημείο 2 του παραρτήματος της παρούσας απόφασης.
            
            
               Άρθρο 2
            
            
               Έναρξη ισχύος και ημερομηνία εφαρμογής
            
            
               Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            
               Η παρούσα απόφαση εφαρμόζεται από την 1η Ιανουαρίου 2021. 
            
            
               Άρθρο 3
            
            
               Αποδέκτες
            
            
               Η παρούσα απόφαση απευθύνεται στα κράτη μέλη. 
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).
               
               
                  
                     (2)
                  
                        ΕΕ C της , σ. .
               
               
                  
                     (3)
                  
                        Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).
               
               
                  
                     (4)
                  
                        Απόφαση 2005/834/ΕΚ του Συμβουλίου, της 8ης Νοεμβρίου 2005, περί της ισοδυναμίας των ελέγχων των πρακτικών για τις διατηρητέες ποικιλίες που διεξάγονται σε ορισμένες τρίτες χώρες και για την τροποποίηση της απόφασης 2003/17/ΕΚ (ΕΕ L 312 της 29.11.2005, σ. 51).
               
               
                  
                     (5)
                  
                        Οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (ΕΕ L 125 της 11.7.1966, σ. 2298).
               
               
                  
                     (6)
                  
                        Οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (ΕΕ L 125 της 11.7.1966, σ. 2309).
               
               
                  
                     (7)
                  
                  
                        Οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων 
                           φυτικών ειδών (ΕΕ L 193 της 20.7.2002, σ. 1).
                  
               
               
                  
                     (8)
                  
                        Οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά (ΕΕ L 193 της 20.7.2002, σ. 12).
               
               
                  
                     (9)
                  
                        Οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (ΕΕ L 193 της 20.7.2002, σ. 33).
               
               
                  
                     (10)
                  
                        Οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (ΕΕ L 193 της 20.7.2002, σ. 74).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.12.2020
            COM(2020) 853 final
            ΠΑΡΑΡΤΗΜΑ
            της πρότασης
            ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση των αποφάσεων 2003/17/ΕΚ και 2005/834/ΕΚ του Συμβουλίου όσον αφορά την ισοδυναμία των καλλιεργητικών ελέγχων και την ισοδυναμία των ελέγχων των πρακτικών για τις διατηρητέες ποικιλίες καλλιεργούμενων φυτικών ειδών που διεξάγονται στο Ηνωμένο Βασίλειο
            
               
         
         
            
               ΠΑΡΑΡΤΗΜΑ 
            
            
            
               1.Στο παράρτημα I της απόφασης 2003/17/ΕΚ, ο πίνακας τροποποιείται ως εξής:
            
            
               1)μεταξύ των καταχωρίσεων «CL» και «IL» παρεμβάλλεται η ακόλουθη καταχώριση:
            
            
                     
                        «GB**
                     
                  
                  
                     
                        Department for Environment, Food & Rural Affairs
                     
                     
                        Sand Hutton, York YO41 1LZ
                     
                  
                  
                     
                        66/401/ΕΟΚ 66/402/ΕΟΚ 2002/54/ΕΚ
                     
                     
                        2002/57/ΕΚ
                     
                  
               
               _____________________
            
            
               (**)Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος, οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.»·
            
            
               2)στην υποσημείωση (*), μεταξύ των ενδείξεων «CL — Χιλή» και «IL — Ισραήλ» παρεμβάλλονται οι ακόλουθες ενδείξεις:
            
            
               «GB — Ηνωμένο Βασίλειο».
            
            
               2.Στο παράρτημα της απόφασης 2005/834/ΕΚ, ο πίνακας τροποποιείται ως εξής:
            
            
               1)μεταξύ των καταχωρίσεων «CS» και «IL» παρεμβάλλεται η ακόλουθη καταχώριση:
            
            
                     
                        «GB**
                     
                  
                  
                     
                        Department for Environment, Food & Rural Affairs
                     
                     
                        Sand Hutton, York YO41 1LZ
                     
                  
                  
                     
                        66/401/ΕΟΚ 66/402/ΕΟΚ 2002/54/ΕΚ
                     
                     
                        2002/55/ΕΚ
                     
                     
                        2002/57/ΕΚ
                     
                  
               
               _____________________
            
            
               (**)Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος, οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.»·
            
            
               2)στην υποσημείωση (*), μεταξύ των ενδείξεων «CS — Σερβία και Μαυροβούνιο» και «IL — Ισραήλ» παρεμβάλλονται οι ακόλουθες ενδείξεις:
            
            
                  «GB — Ηνωμένο Βασίλειο».